Momtok er a Diabelong me Lechiis er Kau (Jakobus 4:7) | Bltikerreng er a Dios\nMONGUIU EL NGAR ER A Acholi Afrikaans Albanian American Sign Language Amharic Arabic Argentinean Sign Language Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language British Sign Language Bulgarian Cambodian Catalan Cebuano Chavacano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Dutch Ecuadorian Sign Language Efik English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Iloko Indonesian Japanese Japanese Sign Language Jula Kabyie Kannada Kazakh Kekchi Kiluba Kimbundu Kinyarwanda Kirghiz Kiribati Kirundi Kongo Korean Korean Sign Language Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele Ndebele (Zimbabwe) Ndonga Ngabere Ngangela Niuean Norwegian Nyaneka Nyungwe Nzema Ossetian Otomi (Mezquital Valley) Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Venda Venezuelan Sign Language Vezo Wallisian Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\n16 EL BLIONGEL\nMomtok er a Diabelong me a Mekngit el Chelebeldil\n“Momtok er a Diabelong, me bo lechiis er kemiu.”—JAKOBUS 4:7.\n1, 2. Te rua techang a kmal dmeu a rengrir el omes a techolb?\nA LSEKUM ke mla mesiou er a Jehovah el betok el rak e ke locha mla remenges a betok el cheldecheduch el kirel a techolb el ngar er aike el meklou el ongdibel er kid. Me nguaisei, engdi ke locha dirrek el kmal mo dmeu a rengum er a bek el taem el momes er tirke el ngar er aike el kingall er a medal el mo dechor e onger a ker el kirel a techolb. Me ngar seikid el taem e ngmo klou brotech me a deurreng er a rechad. Nglocha mo merael a iuechel a medam sel momes er tirka el chad el mla tuib a rengrir el mo mesiou er a Jehovah. Me tiang a mera el taem er a klou el deurreng!\n2 Me alta e kede mla omes a techolb el mo er ngii er a bek el rak er a chelsel a beluad, engdi a rechanghel a oba ileakl el techall el omes a lmuut el betok el techolb. Ngsebechem el kora mtebengii a ‘klou el deurreng er a eanged’ sel lomes er a rebetok el telael el me soiseb er a cheldebechelel a Jehovah er a bek el sandei? (Lukas 15:7, 10) A rechanghel a ulterekokl el kmal dmeu a rengrir el omes er tia el ildois el di meleketek!—Hagai 2:7.\nA DIABELONG A “UA ONGUMK EL LAION”\n3. Ngera uchul me a Satan a “ua ongumk el laion”? E ngsoal el mekerang?\n3 Me nguaisei, engdi a Satan me a remekngit el anghel a omes aike el techolb e kmal kesib a rengrir. Ngkmal chetirir el meseterir a rebetok el telael el choitii tia el mekngit el beluulechad. A Satan a dirrek el ulechotii a kldidairreng er a ledu el kmo ngdiak el bltikerreng a uchul me a rechad a mesiou er a Jehovah, e dirrek el dilu el kmo te mo choitii er sel taem el lemeasem a klaumerang er tir. (Monguiu er a Job 2:4, 5.) Me a bek el taem el chad a tibir a rengul el mo er a Jehovah e ngoterekeklii el kmo a Satan a bulak. Me ngua dedu el kmo ngbetok el telael el taem el lobar a medal a Satan er a chelsel a bek el sandei. Seikid a uchul me ngdi “omibais el mol mei el ua ongumk el laion el osiik er a bo lomerkakl er ngii.” (1 Petrus 5:8) Ngkmal osiik a techall e mengitechut me a lechub e ngmelemall er a deleuill er kid me a Dios.—Psalm 7:1, 2; 2 Timothy 3:12.\nBek el taem el chad a tibir a rengul el mo er a Jehovah e mo metecholb e ngochotii el kmo a Satan a bulak\n4, 5. (a) Ngera eru el rolel e a Jehovah a diak lebecherei a Satan me lolemall er kid? (b) A remera el Kristiano ngulterekokl a rengrir er a ngerang?\n4 Me alta e kede chelebangel a meringel el odelecheklel a Satan engdi ngdiak el kired el mo medakt. E ngerang? E le ngokiu a eru el rolel e a Jehovah a diak lebsa techellel a Satan me lolemall er kid. Me aikang ngera el tekoi? A kot e a Jehovah a ulemlaoch el kmo a “kloul seked” er a remera el Kristiano a mo suobel er a merael el mei el “kloul ringel.” (Ocholt 7:9, 14, BT) Me a ulochel a Dios a di mo tmaut. Seikid a uchul me a Satan a kirel el mo medengei el kmo ngdiak el sebechel el okngemedeterir a rokui el chedal a Dios.\n5 A ongeru el rolel a obeketakl el okiu a tekingel a ta el blak a rengul el chad er a irechar. A profet el Asaria a dilu er a King el Asa el kmo: “A RUBAK a obengkemiu a cho mobengkel.” (2 Kronika 15:2; monguiu er a 1 Korinth 10:13.) Ngkmal betok a ungil el kerebai er a rechad er a irechar el ochotii el kmo a Satan a dimlak el sebechel el mo mesisiich er tirke el mle blak a rengrir el mesiungel a Dios. (Hebru 11:4-40) Me chelecha el taem e a Rekristiano el melemolem el kmeed er a Dios a mo sebechir el omtok er a Diabelong e mo mesisiich er ngii. E le Tekingel a tibir el kmo: “Momtok er a Diabelong, me bo lechiis er kemiu.”—Jakobus 4:7.\nOUMEKEMAD ER A SATAN ME A REMEKNGIT EL ANGHEL\n6. Ngmekerang a Satan a loldechelakl er a derta el Kristiano?\n6 A Satan a diak el sebechel el mo mesisiich er a rokui el chedal a Dios engdi ngsebechel el melemall er a derta er kid a lsekum ngmo diak dekerekikl. Tiaikid a uchul me ngmelasem el mengitechut er a deleuill er kid me a Jehovah. Me ngmekera loruul er tiang? Ngokiu sel lemeringel el oldechelakl er a rechedal a Dios, me a derta er kid, e dirrek el mengeblad er kid. Mada me bo dosaod aika el mekngit el omerellel.\n7. Ngera uchul me a Satan a meringel el oldechelakl er a rechedal a Jehovah?\n7 A meringel el odelecheklel. A apostol el Johanes a kmo: “A beluulchad el rokir a ngar eungel Ngikel Mekngit.” (1 Johanes 5:19) Me tiang a omengelechel el kirir a remera el Kristiano. A Satan a mla mo mesisiich er tia el beluulechad el rokir, me chelechang e ngmeringel el oldechelakl er a rechedal a Jehovah, e le ngdi tir el tang a diak lekengei el mo chedal. (Mika 4:1; Johanes 15:19; Ocholt 12:12, 17) Ngkmal kesib a rengul e le ngmedengei el kmo ngdi kedeb ku temel, me ngmelasem er a tkurrebab el sebechel el omekcharm er a rechedal a Dios. Me chelecha el taem e kede chelebangel er a cheldechuderreng er ngii.\n8. Ngera belkul a tekingel a Paulus el kmo kede ‘oumekemad el omtok’ er a remekngit el anghel?\n8 Te oldechelakl er a derta er kid. A apostol el Paulus a milengelechel er a rekldemel el Kristiano el kmo: “Kid a diak doumekemad el omtok er a re di chad; kede bai omtok a ikel mekngit el chelid el ngar a melidiul.” (Efesus 6:12) A tekoi el “doumekemad” er tia el Bades a mlengai er a tekoi er a Grik el “kaibedechakl.” Me a Paulus a uluusbech er tia el tekoi el mesaod el kmo a derta er kid a oumekemad er a remekngit el anghel. Me alta e kede kiei er a beluu el rechad er ngii a oumerang er a remekngit el anghel me a lechub e ngdiak, engdi ngkired el melatk el kmo sel detibir er a rengud el mo er a Jehovah e ngdi ua lomuchel a klakoad. Me ngar tiaikid el taem e a Kristiano a kirel el melemolem el oumekemad el diak lemeterob. Me ngsebeched el mesa sel uchul me a Paulus a mlo edei el taem el longelechel er a Rekristiano er a Efesus me lolemolem el mesisiich el “dechor.”—Efesus 6:11, 13, 14.\n9. (a) Ngera me a Satan me a rechanghel er ngii a mengeblad er kid el ousbech a kakerous el rolel? (b) Ngera me a Satan a melasem el melemall a uldesued e kede mekerang e otngeklii? (Momes er a baks el dai er ngii a kmo “ Moltngakl a Chelebeldil a Satan!”) (c) Kede mo mesaod er a ngera el cheleblad el omeruul?\n9 Te mengeblad er kid. A Paulus a milengelechel er a Rekristiano el mo dechor el omtok “a ikel mekngit el chelebeldil” a Satan. (Efesus 6:11) Me tiang a meketeklii el kmo a remekngit el anghel a mengeblad er a rechad el ousbech a kakerous el rolel. Te meruul el uaisei e le rebebil el mlo mesisiich er a ta er a cheleblad el omeruul a kuk mlo mechitechut er a chimong er a uriul. A Diabelong me a remekngit el anghel a kerekikl el omes a blekerdeled el osiik aike el chelitechetud, me bo el sebechir el ousbech el mengesuseu er kid. Engdi ngungil a rengud e le Biblia a ouchais er kid el kirel a chelebeldil a Diabelong. (2 Korinth 2:11) Ngar er aike el uleakuchei el suobel e kede milsaod el kirel a skel a kerruul me a mekngit el klausechelei me a deleboes el omeruul. Me chelechang e bo dosaod er a kuk ta er a chelebeldil a Satan el ngii a tekoi er a olai.\nA TEKOI ER A OLAI A DI RULLID EL MO IKRII A JEHOVAH\n10. (a) Ngera olai? (b) Ngua ngera uldesuel a Jehovah el kirel a olai? E uangera uldesuem el kirel?\n10 A chad el chelsechusem er a tekoi er a olai a kongei el teloi er a remekngit el anghel. A omengelil me a omelengesakl me a ouellak me a oltuubladek a bebil er a tekoi er a olai el ngar er ngii. Kid a ungil el medengei el kmo aika el omeruul a “olengasech er a rengul” a Jehovah. (Duteronomi 18:10-12; Ocholt 21:8) Me kid a dirrek el kired el ‘mo imikr a mekngit,’ a uchul me ngkmal mekngit a bo desechelirir a remekngit el anghel. (Rom 12:9) Tiang a kmal mekngit el tekoi e le ngdi rullid el mo ikrii a Jehovah el Demad el ngar er a eanged!\n11. Ngera me ngsebechel a Satan el mo kats a lsekum e ngmengesuseu er kid el mo meruul a tekoi er a olai? Mosaod er a okesiu.\n11 A Satan a ungil medengei el kmo a chad el meruul a olai a mo ikrii a Jehovah, me ngkmal soal a bo doruul aika el tekoi. Me ngbek el taem el Satan a mengesuseu er a Kristiano el mo meruul aika el tekoi, e ngua bo lekats er a mekemad. E ngera uchul? Ka molatk er tia el okesiu: A lsekum a ta el soldau a mekesuseu el mo choititerir a rechedal e mo chedal a ta er a cheldebechel er a resoldau, e ngulterekokl ngike el merreder er sel cheldebechel el kmal mo ungil a rengul. Me nglocha mo oba ngika el soldau el mo olecholt er ngii er ngike el mle merrederel e mededenguul er ngii el kmo, ‘ka mosang ngkakid ngika el chedemiu el mla mo soal el chedak.’ Me ngdi osisiu, a Kristiano el mo meruul a tekoi er a olai a durengul el mo ikrii a Jehovah e kongei el mo chedal a Satan. Ka di molatk er sel deuil a rengul a Satan el ousimang er medal a Jehovah. Me kid ngsoad el mecherei a Satan me ngmo kats? Ngkmal diak, e le kid a diak decheblad el chad.\nNGOUSBECH A KER EL OMEKERRAU A RENGUD\n12. Ngera el tekoi a lousbech er ngii a Satan el mengeuid a uldesued el kirel a tekoi er a olai?\n12 A Satan a kmal diak el sebechel el mengesuseu er kid el mo meruul a tekoi er a olai a lsekum kede mengeroid er kid er aika el tekoi. E tiang a lodengelii a uchul me ngsoal el mengeuid a uldesued. Me ngmekerang? Ngosiik a rolel e omekerrau a rengrir a Rekristiano a uchul me a rebebil a mo omes “a mekngit el kmo ng ungil e melekoi a ungil el kmo ng mekngit.” (Isaia 5:20) Ngmo sebechel el kutmeklii tiang el okiu sel loker a ker el omekerrau a rengud. E tia el omerellel a bla loruul er ngii el kemanget el taem.\n13. Ngmekerang a Satan e ousbech a ker el omekerrau a rengud?\n13 Ka di molatk a omerellel a Satan er a irechar. Ngar er a sers er a Eden e nguleker er a Eva el kmo: “Ng meral dilu Dios el kmo ng diak kom mongang a redechel a ngii di le kerrekar el ngar a chelsel a sers?” E sel taem er a Job e a rechanghel a mlo kldibel er a eanged e a Satan a uleker er a Dios el kmo: “A Job ng di mengull el meluluuch er kau el di diak a ngeral le nguu?” E ngar sel uchelel a omesiungel a Jesus er tia el chutem e a Satan a millasem er a Jesus er a ledu el kmo: “Cho mNgelekel a Dios, e mdu er a ikal bad me lobult el mo blauang.” Ka momdasu, a Satan a uleltuub a tekingel a Jehovah el ledilung el kirel a Jesus er a bekord el elolem el sandei er a uchei el kmo: “Ngkaikid a betik er a renguk el Ngelekek, el ngii odeuir a renguk.”—Genesis 3:1; Job 1:9; Mateus 3:17; 4:3.\n14. (a) Ngmekerang a Satan e mengeuid a uldesuir a rechad el kirel a tekoi er a olai? (b) Ngera kede mo mesaod er chelechang?\n14 Chelecha el taem, e a Diabelong a ousbech er a osisiu el rolel e omekerrau a rengrir a rechad me te mo omdasu el kmo ngdiak a kngtil a tekoi er a olai. Me ngklengiterreng e le ngmla rulleterir a rebebil el Kristiano el mo oumerang er ngii. Me te ulemuchel el mo omdasu el kmo ngdiak el mekngit a bebil el bedengel a tekoi er a olai. (2 Korinth 11:3) Me kede mekerang e ngosuterir el mo meklemalt a uldesuir? Ngmekerang e mo ulterekokl a rengud me lak demekesuseu er a chelebeldil a Satan? Kede mo onger aika el ker el okiu sel dosaod a eru el tekoi el Satan a ousbech el melisiich a tekoi er a olai. E aikang a tekoi er a ongelaod me a rolel a ukeruul.\nNGMENGITECHUT A ULDESUED ME A RENGUD\n15. (a) Ngua ngera uldesuir a rebetok el chad er a Europe me a North America el kirel a tekoi er a olai? (b) Te mla mekerang a rebebil el Kristiano e mekesuseu el mo oba osengel a beluulechad?\n15 A rebetok el chad er a Europe me a North America a mla mo omes aika el tekoi er a olai el ua lak a telemellel. A mubi me a babier me a prokuram er a TV me a computer game a remuul a tekoi er a olai el mo ua loltobedechur, e ungil, e diak a telemellel. A bebil er aika el mubi me a babier a kmal mla mo merael a chisel, me tirke el chad el kmal sorir a mla mekdubech a cheldebechel el melisiich ngii el tekoi. Me ngbleketakl el kmo a remekngit el anghel a mla mengeuid a uldesuir a rechad. Me tia el uldasu el kmo ngdiak a telemellel a tekoi er a olai, ngmla chouid a uldesuir a rebebil el Kristiano? Nguaisei. El okiu a ngera el rolel? El ua tiang, a uriul er a lemereko el omes er a mubi el kirel a tekoi er a olai a ta el Kristiano e ngdilu el kmo, “Ak mlo omes er tia el mubi, engdi ngdimlak bo kuruul a tekoi er a olai.” Me ngera uchul me tia el uldasu a kmal kdekudel?\n16. Ngera uchul me ngkdekudel el tekoi a dongelaod er kid el ousbech a tekoi er a olai?\n16 Me alta e ngar er ngii a klekakerous er a doruul a tekoi er a olai me a domes, engdi ngdiak lebelkul a kmo a di domes aika el tekoi e ngdiak a telemellel. E ngera uchul? Ka di molatk er tiang: A Tekingel a Dios a ochotii el kmo a Satan me a rechanghel er ngii a diak el sebechir el mo medengei a ngar er a uldesued. * Me ngua dulsaod er a uchei, te sebechir el mo medengei a ngar er a uldesued e dmangch a chelitechetud el oeak sel lomes a omerelled me a tekoi er a ongelaod el soad el meruul. Me a lsekum a Kristiano a soal el omes a mubi me a lechub e ngmenguiu a babier el mesaod el kirir a rechad er a olai, me a ouellak, me a rechad el meltuchel er a mekngit el chelid, me aike el uai ngii el tekoi, e ngua losubed er a remekngit el anghel el kmo tiaikid a chelitechetuk! Me seikid e a remekngit el anghel a mo oldechelakl er ngii el ousbech er tia el chelitechetul el mo lmuut er a taem el lemechitechetong. Tiang a mla duubech el tekoi, e le rebebil el ulemuchel el omes a mubi el melisiich a tekoi er a olai a mlo meruul ngii el tekoi er a uriul.—Monguiu er a Galatia 6:7.\nMnguu a ngelsuil a Jehovah er sel taem el msecher\n17. Ngmekerang a Satan e melasem el melemall er a chad el kmal smecher?\n17 A Satan a diak di lolasem el mengesuseu er kid el ousbech a tekoi er a ongelaod e ngdirrek el soal el melemall er kid el ousbech a tekoi er a ukeruul. El mekerang? A Kristiano el kmal smecher me ngmla melasem el osiik a betok el bedengel a ukeruul e di diak bo lungil a sebechel el mo mechitechut a rengul. (Markus 5:25, 26) Me a Satan me a rechanghel er ngii a sebechir el ousbech er tia el techall el mo melemall er ngii. E te ungil medengei el kmo a Tekingel a Dios a mengelechel el kmo: “Lak moruul a ngii di le blekeradel el olai.” (Levitikus 19:26) Me ngsebechir el mengesuseu er ngii el mo osiik a ukeruul el ousbech a olai. Me a lsekum te mo mesisiich e ngmo sebechir el tomellii a deleuill er ngika el chad el obengkel a Dios. El okiu a ngera el rolel?\n18. Ngera el rolel a ukeruul a kirel a Kristiano el otngeklii? E ngera uchul?\n18 A Jehovah a mengelechel er a rechad el melemall a llechul el kmo: “A lsekum a chad a diak lolengesenges a llach, e a Dios a mo chetil el orrenges a nglunguchel.” (Osisechakl 28:9) Me ngsoad el mengeroid er kid er a ngii di el tekoi el sebechel el mo uchul e ngdiak lemorenges a nglunguched e dirrek el mo diak denguu a ngelsuil a Jehovah, el ileakl aike el taem el desecher. (Psalm 41:3) Me a lsekum a rolel a ukeruul a ngar er ngii a di telkib el chesechesemel el mo er a tekoi er a olai, e ngkmal kirel a Kristiano el otngeklii. * (Mateus 6:13) Seikid e ngulterekokl a rengul el medengei el kmo ngmelemolem el oba kengei er a Jehovah.—Momes er a baks el “ Tiang Ngtekoi er a Olai?”\nTIANG NGTEKOI ER A OLAI?\nA omellach: “A urerel a klechad a di bleketakl el . . . olai . . . blekilekeakl . . . ma klekakeakl, . . . tirkel meruul a choua isel tekoi a diak bo le nguu a Rengedel a Dios.”—Galatia 5:19-21.\nNgar er ngii a tekoi er a siukang el kuruul el chelsechusem er a osisecheklel a klsuul el klechelid?—2 Korinth 6:16, 17.\nNgar er ngii a klekedall el kuusbech el chelsechusem er a tekoi er a olai?—Rellir 19:19.\nA ukeruul el kuusbech, ngchelsechusem er a ngii di el tekoi er a olai?—Levitikus 19:26.\nNGOBDOIS A CHELDECHEDUCH EL KIRIR A REMEKNGIT EL ANGHEL\n19. (a) A Diabelong ngomulak er a rechad el kirel a ngerang? (b) Ngera el cheldecheduch a kirir a rechedal a Dios el mengeroid er tir er ngii?\n19 Me alta e a rechad er a ngebard a diak loumerang er a klisichel a Satan, engdi ngar er a bebil el beluu e ngkuk ngodech a uldesuir a rechad. A Diabelong a mla chouid a uldesuir me te mo omdasu el kmo ngkmal imis el klou a klisichel. Me a rebebil el ngar er aika el beluu a kiei e omengur e oureor e mechiuaiu el di medakt er a remekngit el anghel. Me ngkmal mla mo obdois a cheldecheduch el kirir tirka el mekngit el anghel. Me a rebebil a kmal sorir el mesaod aika el tekoi, e a rebebil a kmal semeriar el orrenges. Me kid a rechedal a Dios, ngsebeched el ouchais aika el cheldecheduch el mo er a rechad? Ngkmal diak, e le ngar er ngii a eru el uchul.\n20. Ngmekerang a chad e mo meruul a soal a Satan el diak el durengul?\n20 A kot e a lsekum kede ouchais aika el cheldecheduch el kirir a remekngit el anghel e kede mo meruul a soal a Satan. El mekerang? A Tekingel a Dios a oterekeklii el kmo a Satan a kmal klou a klisichel, engdi ngdirrek el mengelechel er kid el kmo ngousbech a “diak le meral olangch” me a “bek el bedengel a cheleblad.” (2 Thesalonika 2:9, 10) A Satan a kot el meduch el mengeblad me ngmedengei el kmo ngmekerang a longesuseu a uldesuir a rechad el semeriar a tekoi er a olai, e dirrek el meduch el meruul er tir el mo oumerang a blulak el tekoi. Me a chouaitirka el chad a locha mo oumerang el kmo te mera el miles e rirenges aika el tekoi. Me a cherengel a taem el louchais aika el tekoi e te lmuut el dochelii. Me a lsekum a Kristiano a ouchais aika el cheldecheduch e ngua loruul a soal a Diabelong el ngii a “demal a bek el blulak.”—Johanes 8:44; 2 Timothy 2:16.\n21. Ngsoad el mo blechoel el mesaod a ngera el tekoi?\n21 A ongerung, a lsekum a Kristiano a mle chelsechusem er a tekoi er a olai er a uchei e ngdiak el kirel el mesaod aike el tekoi el blo lechelebangel el ua longelaod er a rekldemel el Kristiano. E ngera uchul? Kede muklatk el kmo: “Di doturk osenged er a Jesus, el ngii a doumera er ngii.” (Hebru 12:2) Nguaisei, ngkired el oturk a osenged er a Kristus el diak el Satan. Me ngungil a dolatk er a omerellel a Jesus er a lengar er a chutem. Ngdimlak longelaod er a redisaiplo er ngii el mesaod er a remekngit el anghel, alta e ngmle klou a klemedengei er ngii er aike el sebechel a Satan el meruul me aike el diak el sebechel. Ngbai di mle mechesang el omerk er a klumech er a Renged. Me ngsoad el oukerebai er ngii me a rechapostol er ngii el di mo blechoel el ouchais el kirel aike el “mengasireng el tekoi el bla leruul a Dios.”—Rellir 2:11; Lukas 8:1; Rom 1:11, 12.\n22. Ngmekerang e sebeched el mo dechelel a “klou el deurreng er a eanged”?\n22 Ngmera el tekoi, a Satan a ousbech a betok el cheleblad el omeruul el uldimukl er a tekoi er a olai el melasem el melemall er a deleuill er kid me a Jehovah. Me nguaisei, engdi sel dongeroid er kid er a mekngit e dolasem el meruul a ungil, e ngmo diak a techellel a Satan el mengitechut er a blakerreng er kid. (Monguiu er a Efesus 4:27.) Ka di molatk er sel “klou el deurreng er a eanged” a lsekum kede melemolem “el dechor el mtok a ikel mekngit el chelebeldil a Diabelong” el mo lmuut er sel taem el Jesus a mo okngemedii.—Lukas 15:7; Efesus 6:11.\n^ par. 16 A omesodel a Biblia el kirel a Satan a kmo, ngomtok e oltuub e mengeblad e mengetikaik e omulak. Engdi ngdiak el belkul a kmo ngar er ngii a klisichel el mo medengei a ngar er a rengud me a uldesued. Me ngdiak el ua Jehovah, el Biblia a mesaod er Ngii el kmo, “a rengul a chad a measem er a RUBAK,” e a Jesus a ngike el “medengei a uldesuir ma sorir a rokui el chad.”—Osisechakl 17:3; Ocholt 2:23.\n^ par. 18 A lsoam a lmuut el omesodel e momes er a suobel el “Mlemelemii a Otireklem er a Biblia el Kirel a Ungil el Ukeruul” er a Ongkerongel er a November 1, 2008 er a 23-27 el llel.\nMOLTNGAKL A CHELEBELDIL A SATAN!\nA Satan el ngike el mastang er a cheleblad a mla mo betok el telael el rak el longeuid a uldesuir a rediak loumera er a Dios. (2 Korinth 4:4) Ngdirrek el kmal blak a rengul el osiik a rolel e melemall a uldesuir a rechad el mengull er a Dios. E ngera uchul? E le ngungil medengei el kmo a rolel a domdasu a tekoi, a ngar er ngii a lerellii er a omerelled. Me a lsekum ngsebechel el mengeuid er a uldesued, e ngsebechel el mengesuseu er kid el mo meruul a mekngit.—Jakobus 1:14, 15.\nLak mobes er sel rolel e a Satan a milengeuid er a uldesuel a Eva. A apostol el Paulus a dilu el kmo: “Ak kmal bekikl a cho bo mua Eva, el mlotuchakl er a cheblad el bersoech, el touchakl a rengmiu” el mo cheroid er a Kristus. (2 Korinth 11:3) A Satan a uluusbech er a bersoech el mengesuseu er a Eva el mo er a klengit, me ngmillasem el mengeuid er a uldesuel. Me tia el chelebeldil a mlo oureor e le Eva a mlo orrenges er ngii e ngildechii a uldesuel. Me a tekoi el lulemes er ngii er a uchei el kmo ngkmal mekngit, a mlo tekoi el lesal oureng er ngii. Me sera lemecheuid a uldesuel, e ngmlo beot er ngii el ruebet er a klengit.—Genesis 3:1-6; Ocholt 12:9.\nA Satan a dirkak lemengodech a uldesuel. Ngdirk melasem el melemall a uldesuir a rechad me bo el sebechir el mo er a klengit. Ngousbech a tekoi er a balatiks me a klechelid me a tekoi er a siobai me a rolel a ongelaod el melisiich a moktek er ngii. (Johanes 14:30) Ngkmal imis el meduch me ngmla chouid a uldesuir a ruumesingd el chad er a beluulechad el rokir. Me a omeruul el kmal mle mekngit er a ngar er a mong el ua mengolchotaor, me a rechad el diak lebechiil e dmak el kiei, me a redi mesobil e mo oungalek, a mla mo ua lak a telemellel e ungil el tekoi er chelechang. Me ngua ngera telemellel a chelebeldil a Satan? A Biblia a kmo: “A beluulchad el rokir a chederdall er ngikel mekngit.”—1 Johanes 5:19, BT.\nA Rekristiano a dirrek el kirir el kerekikl me lak lemecheblad er a Satan. (1 Korinth 10:12) Ngmedengei el kmo a temel a kmal kedeb me ng “blekall er a klsiberreng” e blak a rengul el mengeuid er a rechedal a Dios. (Ocholt 12:12) Me a lsekum ngdiak dekerekikl, e a blulekngel a Satan me tirke el lousbech er tir el “mengeuid er a re chad,” a sebechel el tomall a uldesued e mengesuseu er kid el mo er a klengit.—Titus 1:10.\nKa molatk er a osengel a beluulechad el kirel a chebechiil. A Biblia a olisechakl el kmo a chebechiil a mekreos el tekoi e kirel el melemolem. (Mateus 19:5, 6, 9) Engdi a mubi me a prokuram er a TV a di blechoel el melisiich er a uldasu el kmo a chebechiil a sebechel el di medort er a ngii di el taem. Me kid el Kristiano a kmal kired el mo kerekikl me lak debechei aika el uldasu me lolemall a uldesued. E le lsekum e ngdiak, e aikang a sebechel el choitechetur a chebechiieled. Me a lsekum ngmo er ngii a mondai er a chelsel a chebechiieled, e kede locha mo soad el osiik a ongelaod me a ngeso er a ikrel a chebechiieled. Me nglocha sebechel a chad er a urered me a lechub a kldemed el Kristiano el mo olecholt a ungil el omeruul el bedul kid. Engdi a lsekum ngmo soad tia el omeruul, e ngkmal sebechel el mo uchul e kede mekesuseu el mo er a klengit.\nA lmuut el tang, tia el beluulechad er a Satan a di melisiich a reng er a omeleakl. Me a rebetok el chad a “diak lomekerreu, e belkuuk er a kldidairreng.” (2 Timothy 3:4) Me a lsekum kede mechetikaik er chouaika el uldasu e ngsebechel el rullid el mo diak dolengesenges a ulekrael. Me a odam el mo uaisei a uldesuel a locha mo chetil a uleklatk el lengiluu er a remechuodel. (Hebru 12:5) Me a odos a locha mo diak lekengei a ulekrael er a Dios el kirel a dereder.—1 Korinth 11:3.\nNgkmal kired el oba omereng el saul e le Jehovah el mengelechel er kid el kirel a chelebeldil a Satan. (2 Korinth 2:11) Mada me bo leblak a rengud, e lak debecherei tia el beluulechad er a Satan me lolemall a uldesued. A lsekum ngsoad el melemolem el ngar er a bltikerreng er a Dios, e ngkmal kired “el mo chemau a ikel tekoi el ngar a eanged.”—Kolose 3:2.